Document ID: 32010L0034

DIREKTIVA KOMISIJE 2010/34/EU
z dne 31. maja 2010
o spremembi Priloge I k Direktivi Sveta 91/414/EGS glede razširitve uporabe aktivne snovi penkonazol
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti člena 6(1) Direktive,
ob upoštevanju naslednjega:
(1)
Z Direktivo Komisije 2009/77/ES (2) je bil penkonazol vključen kot aktivna snov v Prilogo I k Direktivi 91/414/EGS s posebno določbo, da lahko države članice registrirajo samo uporabe v rastlinjaku ter da mora prijavitelj do 31. decembra 2011 predložiti dodatne informacije o stanju in obnašanju metabolita U1 v tleh.
(2)
Prijavitelj je 6. maja 2009 predložil zahtevane informacije Nemčiji, ki je bila z Uredbo Komisije (ES) št. 451/2000 (3) imenovana za državo članico poročevalko. Nemčija je ocenila dodatne informacije in 6. novembra 2009 Komisiji predložila dodatek k osnutku poročila o oceni penkonazola, ki je bil drugim državam članicam in Evropski agenciji za varnost hrane (EFSA) poslan v presojo. V prejetih pripombah niso bili izraženi nobeni večji pomisleki, druge države članice in EFSA tudi niso izpostavile nobenega vprašanja, ki bi izključevalo razširitev uporabe. Osnutek poročila o oceni in navedeni dodatek so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 11. maja 2010 v obliki poročila Komisije o pregledu glede penkonazola.
(3)
Nove informacije o stanju in obnašanju metabolita U1, ki jih je poslal prijavitelj, ter nova ocena, ki jo je opravila država članica poročevalka, kažejo, da fitofarmacevtska sredstva, ki vsebujejo penkonazol, na splošno predvidoma izpolnjujejo zahteve iz člena 5(1)(a) in (b) Direktive 91/414/EGS, zlasti v zvezi z nameravanimi uporabami, opredeljenimi v prvotni dokumentaciji, ki so bile proučene in podrobno navedene v poročilu Komisije o pregledu. Zato ni več nujno omejiti uporabo penkonazola na rastlinjake, kot določa Direktiva 91/414/EGS, kakor je bila spremenjena z Direktivo 2009/77/ES.
(4)
Brez poseganja v navedeni sklep je primerno pridobiti dodatne informacije o nekaterih posameznih točkah. Člen 6(1) Direktive 91/414/ES določa, da za vključitev posamezne snovi v Prilogo I lahko veljajo nekateri pogoji. Zato je primerno, da se od prijavitelja zahteva predložitev dodatnih informacij o stanju in obnašanju metabolita CGA179944 v kislih tleh.
(5)
Zato je primerno Direktivo 91/414/EGS ustrezno spremeniti.
(6)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Priloga I k Direktivi 91/414/EGS se spremeni v skladu s Prilogo k tej direktivi.
Člen 2
Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. junija 2010. Komisiji takoj sporočijo besedila navedenih predpisov in korelacijsko tabelo med navedenimi predpisi in to direktivo.
Navedene predpise uporabljajo od 1. julija 2010.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta direktiva začne veljati dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 31. maja 2010

Labels: 10
7
3
6
12